khistorydata/jeongjo-sjw-relations huggingface dataset:
정조 11년
禁府啓目柳鎭恒原情云云傳旨問目內辭緣泛稱遲晩所當請刑是白乎矣曾經閫帥勿爲請刑載在大典通編且有捧草供以啓之命上裁何如判付啓繡啓中諸條論列俱屬微眚未可謂之不法而最是選妓徵歌一事遣辭下語頗不尋常此囚之有累無累惟係此事之脫與不脫繡啓異於臺啓必不以道路風傳置人重典是遣況其點船之行旣在繡衣奉命之前繡衣之不得目擊可以推知然則必有的聞之處的傳之人在朝家綜名實辨人鬼之政不可漫漶決折本道暗行御史李書九卽令憲府發緘取招其委折使之從實條對此囚段待緘辭判下議處爲良如敎
정조 11년
丁未六月初七日卯時上御重熙堂推考房承旨入侍時右副承旨洪仁浩假注書趙台榮記事官李相璜金祖淳以次進伏訖上曰尹載命聞甚貧寒云然乎仁浩曰果然矣至於柳雲羽亦爲貧寒而得此外補不勝惶感云矣命書榻敎曰違牌承旨許遞前望單子入之待下批牌招又命書緘辭判付訖命退承史以次退出
정조 11년
丁未六月初七日辰時上御重熙堂右承旨入侍時右承旨趙衍德假注書趙台榮記事官李崑秀金祖淳檢校直閣徐龍輔以次進伏訖上曰李書九問啓催促捧入事分付賤臣承命出傳上敎龍輔曰何當下去耶龍輔曰明日欲發程矣上曰西路雨水何如云耶龍輔曰金川以西不甚大段云矣上曰金川所在各宮房各衙門折授處詳錄以入事分付命退諸臣以次退出
정조 11년
丁未六月初七日酉時上御重熙堂右承旨入侍時右承旨趙衍德假注書趙台榮記事官李相璜金祖淳以次進伏訖上曰營建堂上入侍賤臣承命出與徐有隣偕入進伏上曰金川田畓摠數如已謄出卽爲持來事分付賤臣承命出傳上曰備郞手本持來賤臣承命出持入上覽訖命退諸臣以次退出
정조 11년
丁未六月初七日戌時上御重熙堂坐直承旨入侍時同副承旨洪仁浩假注書趙台榮記注官承膺祚記事官李相璜以次進伏訖上曰金虎門仍留奉命史官回還後閉門事分付賤臣承命出傳仁浩曰殿座燭不卽待令事極駭然當該司謁推考何如上曰依爲之出擧條命書李書九問啓判付訖又命書榻敎曰統虞候李東憲拿處之代令該曹口傳差出待下批卽爲下送交代後拿來又命書傳敎曰各部民家之因雨漂頹壓處竝施恤典旋命待快晴摘奸慮有遺漏也今日取見備邊郞手本南部西部漏戶査得至於此多東部北部草率莫甚勤固可尙慢亦宜警近來備郞有實職者甚鮮備郞朴光進李元祥實職待窠調用尹芮基趙雲衢自本司草記勘罪以全羅監司狀啓井邑縣民家漂流人物渰死事命書傳敎曰渰死人另施恤典此外漂戶壓戶頹戶元血典外各別顧助期於斯速奠居事令廟堂行會觀於湖西狀本壓戶恤典皆不擧論已有該曹之請推兩南伯處亦以此意申明分付無或遺漏以京畿監司狀啓廣州等邑人物渰死事命書傳敎曰依湖南例令廟堂行會命書傳敎曰今見耽羅狀本麥事失稔至請羅里舗穀物大抵本島儲穀自有元數以穀計口無異排比若念湖南民邑之貽弊持難於所請則唉彼島中生靈於何仰哺言念及此豈勝矜悶俄遣史官已議領相卽令廟堂所請穀物許施一款草記稟處輸致之方務得其宜使南民無或一毫受困惟是海運之利涉尤所憧憧穀物姑捨是人命最關心擇船與督運之際不可不盡心期於萬全以此意一體措辭申飭該道伯命書傳敎曰未下直守令皆令明日辭朝命退承史以次退出
정조 11년
行都承旨李秉模坐左承旨權坐直右承旨趙衍德坐直左副承旨未差右副承旨未差同副承旨洪仁浩坐注書二員未差假注書李冕膺仕趙台榮仕直事變假注書申溆仕
정조 11년
傳于李秉模曰下直守令留待
정조 11년
李秉模啓曰未下直守令辭朝事命下矣宜寧縣監李敦源憲府則已爲署經諫院則時無行公之員不得署經云除在外外未肅拜人員竝卽牌招何如傳曰允
정조 11년
傳于李秉模曰領議政入侍事遣史官傳諭
정조 11년
李秉模啓曰領議政金致仁依下敎來待矣傳曰入侍
정조 11년
傳于趙衍德曰文禧廟材木聞已到泊云近日潦水已泊可幸監色及沙格等優給糧資仍以木疋施賞令該廳形止草記
정조 11년
以慶尙假都事狀啓安東等邑人物渰死事傳于趙衍德曰安東渰死人命至於此多此蓋全船致敗之致聞甚驚慘元恤典外身米布特爲蕩減令地方官顧恤妻孥仍於渰沒處設祭以慰幽冤其外各邑渰死人恤典外身布皆蕩減事卽爲回諭
정조 11년
權以文禧廟營建廳言啓曰本廟基址所在進士沈象奎家舍價錢三千兩前牧使邊聖和家舍價錢一千九百兩合四千九百兩以惠廳儲留錢題給之意敢啓傳曰知道
정조 11년
權以備邊司言啓曰濟州牧使李命俊請穀狀啓有草記稟處之命矣取見其狀本則以爲本島麥農已判大無民情遑遑每當麥歉之時還上之請退穀物之請得多有已例十分酌量隨其被災淺深夏捧新還尤甚里折半停退之次里三分一停退平役米五斗內尤甚里減二斗之次里減一斗待秋捧上而及至七八月將未免塡壑之患故今方竭力鳩聚出陸貿穀次次救活計料而其所接濟之策無出還分三邑人口壯弱竝六萬二千二百十三口壯一口一日米五合弱一口一日米三合式自七月初至八月晦間十日排六巡磨鍊則折米爲八千一百石零本州三邑各倉見在穀中計除停退種子應下公料則所餘只爲五千七十三石零其所不足爲三千二十七石零羅里舗卽爲本島設置者該倉所儲雖或不足亦多有沿海邑推移區劃之例一依狀請數爻自其邑地土船別定監色趁卽入送以爲及期補賑事請令廟堂稟處矣本島農務多尙牟麥而歉荒此極還賑難繼乃有五月請穀之擧船粟往哺在所不已但折米三千餘石以皮穀則多至六千餘石而大靜一邑旣云稍實則似不免過於分數且湖南沿邑纔經大賑庫儲罄竭辦出之難不言可想所當就其中酌量裁減使島陸衆民均被惠澤而今此十行絲綸眷眷於島中生靈至以持難所請於何仰哺爲敎其在仰體之道宜施拔例之政本道沿邑中牟四千石米五百石太五百石準折米三千之數特爲許劃仍令本道以精實準斛者逐邑分排擇取完固船量宜裝載鱗次入送而督運之節道臣守令殫竭奉行則不煩繡衣自可利涉依近例以沿邑守令別定領運差使員着意董飭期於無弊輸送時當南風去船不如來船覘候裝發之方另加審愼海氛不調則必令深藏於港口浪勢克順則莫敢逗留於洋中毋疾毋徐惟風是視使穀物人名俱出萬全以副丙枕憂勤之念事申飭分付於該道道臣涼藿換貿法意甚嚴而挽近以來專不致念羅舖儲留有名無實一有島荒輒煩沿穀事之寒心莫此爲甚今番則趁期措備如數出送俾無如前之弊船隻到泊形止隨卽登聞無或遲滯所劃穀物不以準劃而濫費必思均表而節用留作儲置以備不虞事嚴飭濟州牧夏捧新還停退平役米分數量減待秋捧上等事竝依狀請施行之意一體分付何如傳曰允道內守令中另擇定差員觀勢轉運昨日傳敎亦言之自此至畢輸無非朝家爲南民憧憧之時令道伯克體此意毋或泛忽事措辭行會可也
정조 11년
權以備邊司言啓曰松都接壤邑長湍豐德初四日雨水形止纔因京畿監司徐有防所報以爲草記而卽接其更報辭緣則以爲長豐兩邑被災有無使之星火査報矣兩邑之報今始來到而伊日之雨無前大霔田畓各穀之覆沙被沈無處無之而人物漂溺及民家頹壓等災幸而得免云矣敢啓傳曰知道
정조 11년
權以備邊司言啓曰傳曰各部民家之因雨漂頹壓處竝施恤典旋命待快晴摘奸慮有遺漏也今日取見備邊郞手本南部西部漏戶査得至於此多東部北部草率莫甚勤固可尙慢亦宜警近來備郞有實職者甚鮮備郞朴光進李元祥實職待窠調用尹芮基趙雲衢自本司草記勘罪事命下矣備郞摘奸之命寔出於慮或遺漏務盡詳審之盛德至意則其所擧行焉敢一毫疎忽而觀於彼此自判勤慢其在勸懲之道不可不重繩郞廳尹芮基趙雲衢不勤之罪令該府拿問勘處何如傳曰允
정조 11년
獻納李普天啓曰臣姿鹵識蔑情窮勢畸其不敢冒玷於淸朝耳目之寄自知甚審而忽伏承薇垣新命於歸伏田廬之際感激滌蕩之恩情急叩謝之義蒼皇入城卽又署經有命召牌踵臨臣於是驚惶隕越他不暇顧章皇出肅而第臣前任固城時解由尙未成出公格所拘義難盤礴其何敢一刻蹲仍於臺次乎請命遞斥臣職答曰勿拘勿辭亦勿退待
정조 11년
丁未六月初八日卯時上御重熙堂右承旨入侍時右承旨趙衍德假注書趙台榮記事官李相璜金祖淳以次進伏訖上曰領相入來乎衍德曰方令入來云矣上曰刑判自鄕上來與否知來賤臣承命出回奏曰數日後入來云矣上曰金川折受處分付戶曹斯速謄來賤臣承命出持入命退承史以次退出
정조 11년
行都承旨李秉模坐行左承旨金文淳坐直行右承旨李漢豐坐直左副承旨權坐右副承旨趙衍德坐同副承旨洪仁浩坐注書二員未差假注書李冕膺仕趙台榮仕直事變假注書李益烈仕
정조 11년
李秉模啓曰新除授大司成金文淳除拜後過三日不爲出肅依定式推考警責仍卽牌招何如傳曰允
정조 11년
趙衍德以禁衛營將官來言啓曰今日本營軍兵日次私習云矣敢啓傳曰知道
정조 11년
傳于李漢豐曰奉朝賀趙暾入侍
정조 11년
李秉模啓曰臣以奉常提調今日褒貶進去之意敢啓傳曰知道
정조 11년
趙衍德啓曰兵曹判書金履素以安樂峴道路看審事今方出去矣所佩命召來請還納何以爲之敢稟傳曰仍佩往來
정조 11년
李秉模以吏曹假郞廳言啓曰承旨及臺諫有闕政事取稟傳曰前望單子入之待下批牌招
정조 11년
正言前望單子入之趙鎭宅落點
정조 11년
承旨前望單子入之金文淳李漢豐落點
정조 11년
以承旨房望傳于李秉模曰仍
정조 11년
以全羅監司狀啓長城府使柳曾養身死事傳于趙衍德曰前後國役效勞旣多道中身故聞極矜惻其代令該曹口傳差出待下批不多日內辭朝
정조 11년
吏曹口傳政事以林俊浩爲長城府使
정조 11년
事變假注書望申星模在外代以申若樞爲事變假注書
정조 11년
事變假注書望申若樞在外代以金和鍾爲事變假注書
정조 11년
傳于李秉模曰明日當由月覲門展拜景慕宮該房知悉
정조 11년
傳于李秉模曰日熱如此明日展拜時設布帳置之訓將只率入直前排待令事分付
정조 11년
傳于金文淳曰明日出宮門路以協陽門爲之
정조 11년
以原春監司狀啓寧越府使曺遠振高城郡守李趾光受由上京令該曹催促下送事傳于金文淳曰今日下送後草記事分付
정조 11년
以原春監司狀啓伊川府使李儒敬罷黜事傳于金文淳曰令該曹口傳差出待下批明日辭朝依狀請催促赴任醴泉郡守之代亦令口傳差出雨後課農牟糴催科俱係急務待下批亦於明日辭朝申飭赴任
정조 11년
吏曹口傳政事以李命勳爲伊川府使洪秉文爲醴泉郡守
정조 11년
事變假注書望金和鍾在外代以李益烈爲事變假注書
정조 11년
傳于趙衍德曰召對爲之
정조 11년
傳于李秉模曰戶惠堂道路看審後明日來待
정조 11년
傳于金文淳曰判尹明日來待
정조 11년
金文淳啓曰領議政金致仁兵曹判書金履素有時急稟定事來詣闕下請對矣傳曰入侍
정조 11년
備邊司薦望以李敬懋爲訓鍊大將
정조 11년
洪仁浩以吏曹言啓曰寧越府使曺遠振高城郡守李趾光催促下送事命下矣兩邑守令處發牌催促則寧越府使曺遠振五月二十二日自京發向驪州今月初四日登程還官高城郡守李趾光當日申飭已爲離發之意敢啓傳曰知道
정조 11년
金文淳以戶曹言啓曰京畿監司徐有防啓本枚擧楊州牧使尹行元報辭以爲判中樞府事趙璥今三月四月五月三朔月廩米太更爲輸送則以爲恩命屢下而不得冒受惶隕悚蹙不知所達云不爲領受何以爲之敢稟傳曰更爲輸送
정조 11년
金文淳以賑恤廳言啓曰文禧廟材木聞已到泊云近日潦水已泊可幸監色及沙格等優給糧資仍以木疋施賞令該廳形止草記事命下矣監官色吏各一人糧資米各三斗施賞木各二疋式沙格二十八名糧資米各二斗施賞木各一疋式合米四石二斗木三十二疋分給之意敢啓傳曰知道
정조 11년
洪仁浩以刑曹言啓曰因承政院啓辭別監及院吏嚴査科治事命下矣所當卽爲擧行而適値齋日姑爲嚴囚待明朝擧行之意敢啓傳曰知道
정조 11년
判義禁金鍾正同義禁魚錫定金魯淳疏曰伏以臣等頃因平安道臣啓本以江東縣見囚大逆不道結案後徑斃罪人勛應坐諸人依法孥籍事有所回啓而及承判付以女人及沒覺男丁竝卽放送爲敎故又以結案徑斃一體論者法典甚嚴孥籍一事不容少貸之意冒陳草記而亦未蒙允臣等於此竊不勝區區憂慨之至謹考本府謄錄則逆勛始與仁邦天湜等同住山谷間土窟做出妖言煽惑人心聚結徒黨推京來爲元帥謀犯京帥圖脫德賊凶情逆節寔是萬古所無邦京諸賊皆已快施藁街之戮竝行孥籍之典而逆勛則特以囚在遠道之故結案馳啓之間遽致徑斃王章未伸輿憤愈激凶逆之節無異諸賊一體之論昭載王法則收孥之律豈有可疑而屢年未勘已爲失刑況今區別放送之命尤出意外全屬蕩然者乎竊念有國之政莫重者金石之典也莫嚴者懲討之法也惟其莫重故不容一毫撓改惟其莫嚴故不容一毫假貸而今殿下欲以一時處分遽施闊狹是豈執此之政信如四時之意哉顧今凶逆層生人心日陷而旣不得誅鋤亂本以絶禍幾至於已承疑之賊亦不施其當施之律則甚非所以嚴邦憲而懲亂逆者也臣等於成命之下不敢擧行者非出臆見實有所受不但以此賊此律不可不施抑恐此路一開後弊無窮金石之典從此不重孥籍之法有時或廢此豈非聖明之所當深思遠慮者哉草記承批之後宜卽更陳而連値齋日今始聯章仰瀆伏乞聖上俯賜照察特寢前命快施孥籍之律以重法典以嚴懲討焉臣等無任激切祈望之至答曰省疏具悉腐鼠久囚何足云云乎
정조 11년
獻納李普天疏曰伏以居諸迅邁我文孝世子祥期倐焉已過离輝永閟縗制已闋臣民痛冤帀域惟均況以我殿下止慈之情摧隕痛怛何以堪抑區區下情竊不禁血涕之沾襟仍伏念臣之罪可勝誅哉天地雖大而此身靡容日月雖明而此心靡暴十載田廬泣血追愆間因邦慶無前霈澤旁流如臣罔赦之罪亦蒙滌蕩之典拔諸墨池之中置之雪嶺之上父母之慈育未足以喩其恩河海之深廣未足以喩其德曾未幾何收敍甄錄之命節次荐降內而宿趼之照擬外而芻牧之分憂拂拭陶甄無復罣礙是豈臣此生此世之所自期而雖世之曲爲臣者亦豈以是而期臣哉臣每奉恩旨淸淚被面繼以惝怳震越誠不知何以得此於聖明之世也噫知臣罪臣聖明在上臣何敢追提往事仰瀆天聽而第臣久抱崩迫籲訴無因其在庶僚外官雖不敢越位引義而今此所叨之職陳章有路則亦何容一向泯默不思所以冒萬死一陳之道乎顧臣庸愚之姿不足有無於當世而自在釋褐之初最爲逆謙之媢嫉十朔郞署見枳臺通及忝瀛錄果被其黨之醜詆身名玷辱無復餘地由玆以後凡係榮塗視以深穽出六四五年之間一未嘗束帶供仕於三司之列此則通朝之所共知也及至乙未之冬有事丹陽地受由下去迺於歸路伏聞有代理邦慶繼承聽政朝參之令而憲職除旨適在此際臣父書促其及期還朝臣亦自以謂自來情勢雖有鐵限今當無前之慶不暇他顧晨夜兼程僅趁朝參禮行之日而直造闕下書呈肅單則喉院以廳坐已罷爲言以無時肅命爲拘屢次往復未免見斥又値廷賀方擧此時請牌有難强聒徊徨闕外祗待禮畢竟不免狼狽失圖抑鬱而退此則赴闕諸臣多有目見而共知者臣焉敢誣也伊時實狀略暴於供辭之中今雖日月已久想或聖聰之記有矣嗚呼聽政朝參卽宗社無疆之休臣民莫大之慶除非麟謙諸賊之凶肚逆腸凡係含生之倫者莫不奔走懽忭於嵩呼之列則臣雖不忠無狀亦有一端秉彝之天其所蹈舞之誠豈或後人而不幸臣身之乍離京輦事會猝迫未免晷刻之差遲不得隨諸臣而獲瞻重華之始竟陷於虧分敗義之科實爲臣沒身痛恨前後竄放之恩譴未足以贖其罪戾中間人言之罔極未敢疑之以情外惟以絶意僥倖畢命丘壑以爲息補之計今此再造生成之恩不啻若朽骨之生肥枯木之敷華以臣感祝之情雖蹈赴湯火粉糜身骨猶不足爲萬一之酬則使臣唱喏抱柝婆娑末班以效奔走之誠義不敢辭而至若彯結翺翔於榮塗顯秩之間實非臣義分之所敢安也迺於千萬不意諫省除命忽降於省墓還歸之路蒼黃入城進伏私次追思往歲之情勢默數向來之愆殃豈敢爲唐突承膺之計冒沒一肅爲伸叩謝復隨冠冕涯分已足從今以後死無餘限而因仍盤礴斷無其望百爾思惟只有祈免之爲守分玆敢不避猥越冒犯瀆擾之罪伏乞天地父母俯垂諒察將臣所帶職名亟賜鐫削俾全微諒以安私分不勝幸甚臣於涕泣祈懇之章豈容更贅他說而第臣有腐心痛骨積年弸結者緣臣之自陷大戾屛癈多年只有漆室之沬血未效一言之請討則有臣如此生不如死臣何忍徒守自引之義不陳沫飮之請耶嗚呼亂逆之變何代無之而內申以後之逆實史牒所罕有世祿之裔戚聯之地盡化爲蛇豕梟獍幾於宗國底覆聖躬阽危何幸天網高懸聖斷斯赫妖腰亂領咸伏邦刑少洩神人之憤然而一逆纔除一逆復出麟謙簡恒之劇逆而妻爲其奧援量海翼𨩌之猾賊而龜柱爲其巨魁百計射日沮戲聽政三罪滔天釀成窩窟國家之得有今日寔賴邦籙之靈長言之至此心膽俱掉國榮德相之腸肚相連陰圖以下二字刀削實是載籍以來所無之凶逆而以下五字刀削先及孥戮之請十載于玆神人之憤愈久愈切至於澤白誣上之語情節陰慘傳襲有自實爲一刻難容之賊而不加窮覈草草了勘竟使幾箇盤結之凶徒未盡鋤根蓋朝家之前後治逆每患於寬假姑息故也於是乎窮天地亘萬古所未有之夏賊出而倫彝斁矣人理滅矣語其凶言則雲海之所不道也論其逆節則鏡夢之所不爲也适雲之例尙未顯施三司之請徒歸文具由是而瑮福稱兵之謀明賊內應之計爛熳綢繆又復闖發嗚呼此何事也此何故也十年以來亂逆層生變怪疊出旣不能到底窮覈掃蕩窩根而兩觀之誅只行於巨魁此已大乖於天討五庸之義而至於昨年夏秋之變痛纏宗祊冤深黎庶擧國悲憤如不欲生尙無一番鉤覈之擧噫嘻痛矣天下寧有是哉自有兩次禍變之後上自朝廷搢紳下而閭巷匹庶擧疑以下二字刀削之有由而以其端緖之未露莫不含冤而茹痛幸賴我慈聖日月之明一紙諺敎誕宣中外而愚夫愚婦亦皆莊誦激慨如覺醉夢及其逆復之就戮妖宇之就捕也咸曰儲君之讎冤今可以快復凶徒之根柢斯可以盡蕩矣在朝者相賀於朝在野者胥悅於野而末稍處分但止於誅一逆復而其餘許多糾結之凶徒竝置勿問之科至於妖宇則以下四字刀削之招卽其斷案而不一訊問徑加酌處其父尙喆則不惟共濟其子之惡與逆復結姻通貨圖爲不軌之狀昭不可掩而以一時院相之勞終始曲貸不加一刑以下一行半刀削則是可曰國有三尺乎況又匡賊出後無窮之慮難言之禍不知藏伏於何處而一向容貸以下四字刀削逆醫妖媼之姦締詭辭經斷乳道雖遮一路人而問之必皆曰其情可覈也其首可懸也而自初訊問之請迄未蒙允時偉之自處戚里圖得戎權陰蓄異志內懷不滿呵禁稱慶之說於公堂稠坐之中論其悖慢獰凶之跡何事不可爲何變不可圖而海島薄勘無異於微眚細故嗚呼仰惟我殿下止慈之情靡不用極照奸之聰無微不燭而乃於慈聖諺敎之下群凶情節之次第盡露者一竝掩覆之不暇惟恐機括之或發天乎人乎此何事也豈以諸臣之不誠於懲討而然歟聖心之猶有所持疑而然歟臣誠痛哭流涕而莫得其所以然也嗚呼儲嗣貳君也不利貳君顯有謀害之跡者卽宗社之賊而臣民之讎也爲今日臣子者只當猝首天陛得請乃已而觸犯天威惟是之懼伈伈泯泯曾不知誅逆之當先復讎之爲急則今日臣子其可免春秋趙盾之罪而書之史冊亦將以今日國家爲何如世也天彝人紀卽是君臣之大防此逆不誅則天彝絶矣此讎不復則人紀蔑矣天彝絶人紀蔑而國之爲國臣未之聞也如臣滓穢之蹤雖忝居言責豈敢開口論事而至於爲君父討亂逆之義則不後於諸臣爲東宮一死之願可質於神天玆敢披瀝肝血仰瀆宸嚴伏乞聖慈俯垂照燭將臣必討之義群凶之罪可諫者誅之可覈者覈之亟從三司之請永絶二字刀削乏一字刀削焉省疏具悉勿煩爾其勿辭察職
정조 11년
丁未六月初九日卯時上御誠正閣左承旨入侍時左承旨權假注書趙台榮記事官李相璜金祖淳以次進伏訖上曰提調入來與否知入賤臣承命出回奏曰湯劑監進後卽爲出去安樂峴云矣上曰召對諸臣如已來會與詣臺臺臣同爲入侍事分付賤臣承命出與參贊官洪仁浩直閣鄭大容侍講官李洪載曰檢討官洪樂貞掌令白仁煥司諫呂萬永偕入進伏上命進講洪載曰等以次進讀宋名臣錄第三卷范仲淹編上曰玉堂參贊官閣臣各陳文義洪載曰此章苦學之旨敢有仰達者矣仲淹苦學五年未嘗解衣就寢仲淹常人猶此如此況爲人辟而不之加勉乎今我殿下聖學高明已無待於加勉而一日萬幾恐或睿學之未暇伏望睿念每留意於篤實二字焉樂貞曰上番所陳固好更無仰達而第下章所論諫官之說竊有取則於今日者凡其治之隆替政之得失俱係諫官之其人今於惟簡之際深留睿念焉上曰言甚好矣仁浩等曰玉堂已陳文義臣等更無仰達矣上曰臺諫進前仁煥萬永洪載曰樂貞曰請黜置罪人鄭致達妻亟令王府夬正典刑以洩神人之憤上曰不允仁煥等曰請物故罪人德相亟施孥籍之典上曰不允仁煥等曰請逆賊尙喆依律處斷上曰不允以下一行半刀削上以下七字刀削仁煥萬永曰請養遂獻遂竝令王府設鞫嚴問還寢會遂絶島散配之命仍令王府設鞫得情上曰不允仁煥等曰請還寢李觀源定配之命更令王府設鞫得情上曰不允仁煥等曰請遲晩後物故罪人啓能亟施孥籍之典上曰不允仁煥等曰請令王府一依古典趾賊等凶種之年未滿者待其稍長卽施邦刑俾絶凶逆易種養禍之患上曰不允仁煥等曰請亟寢煥億島配之命仍令王府加刑得情快施王章上曰不允仁煥等曰請正刑罪人福榮亟令王府夬施孥戮之典上曰不允仁煥等曰請亟令王府夏賊親屬奴傔及連伊夫妻竝嚴加鞫問亟寢夏賊子女待年用法之命大逆不道罪人斗恭親屬應坐之類一依适雲例擧行英材斗恒更令王府設鞫嚴問期於得情夬正典刑上曰不允仁煥等曰請物故罪人國榮亟施孥籍之典上曰不允仁煥等曰請梟示罪人明謙亟施孥戮之典上曰不允仁煥等曰逆復庶子好石不待年滿亟施處絞之律上曰不允仁煥等曰請遲晩罪人宇鎭更令王府卽速拿來仍前設鞫期於得情夬正典刑上曰不允仁煥等曰請減死定配罪人廷楫亟令王府設鞫嚴問期於得情仁煥等曰請正刑罪人以謙亟施孥戮之典措辭竝見上上曰不允仁浩曰合啓傳啓之後所當繼陳府啓而掌令白仁煥更陳合啓大損臺體從重推考何如上曰依爲之出擧條仁煥曰臣本以遐蹤全昧臺體昏謬顚錯百無肖似本不合於淸朝耳目之任柏府除命適下於大論方張之日沐浴義重章皇出肅而初登筵席觸處生疣傳啓之際做錯大段致有承宣請推之擧臣何敢一刻晏然於臺次乎請命遞斥臣職上曰生疎之致所失則非細勿辭退待物論仁煥請退待仁浩曰掌令白仁煥再啓煩瀆退待物論矣上曰知道萬永曰請大靜縣爲奴罪人金壽賢更令王府設鞫嚴問依律處斷上曰不允萬永曰請爲奴罪人河翼龍亟命王府設鞫得情夬正王法上曰不允萬永曰請金甲島爲奴罪人克觀古今島爲奴罪人克泰泗川縣定配罪人萬赫更令王府嚴鞫得情快正王法上曰不允萬永曰請恒善支屬亟命散配時謙兄弟竝投絶島以嚴隄防上曰不允萬永曰請巨濟府絶島安置罪人朴宗集亟令王府拿鞫得情施以當律上曰不允萬永曰請逆賊尙魯亟施孥戮之典上曰不允萬永曰請還發配所罪人宋迪中亟令王府拿來嚴鞫期於得情上曰不允萬永曰請申愷嚴鞫得情施以當律上曰不允萬永曰請罪人寧鎭亟令王府設鞫嚴問期於得情夬施王章上曰不允萬永曰請島置罪人趙時偉亟令王府設鞫嚴問期於得情上曰不允萬永曰請島配罪人韓采更加嚴鞫期於得情夬施當律措辭見上上曰不允萬永曰新除授大司諫尹行元時在京畿楊州牧任所司憲府掌令李殷模時在驪州地請竝斯速乘馹上來事下諭上曰依啓命召對諸臣先退上命書榻敎曰正言前望單子入之上曰趙奉朝賀入侍時趙鎭宅扶將以入事分付賤臣承命出與奉朝賀趙暾偕入進伏上曰日熱如此旅托諸節能無難便乎墩曰蹤跡齟齬反不如在鄕矣上曰筋力何如暾曰無杖則不能運步耳聾眼昏尤無可言矣上曰寢睡亦何如暾曰眠食比前全減達宵不寐矣上曰予亦無寐故如見無寐之人心常好之矣暾曰殿下一日萬幾視事無暇安得不然乎上曰卿以何物爲消日之資乎暾曰只看冊子矣上曰卿尙飮幾盃酒耶暾曰如有好酒猶且一飮二三盃矣上曰卿若作氣行步筋力諸節似有差勝之道矣暾曰臣居鄕二十年偏蒙殿下罔極之恩尙今安過已不勝感泣而今又登筵獲覩耿光區區微願死無餘憾矣上曰今予見卿極爲喜幸如有可達之事仰奏可也暾曰臣本魯莽別無仰達者矣上曰何當下去郞暾曰常有一經入侍之願而今旣登筵明欲下去矣上曰日氣甚熱趁今往來極爲悶慮此後則從便上來住在京第好矣暾曰臣以本道先生往來之時畿營輒給人馬故八十里來往別無所難矣上曰判府事今在何處也暾曰方在楊州藩里矣上曰一向膠守不欲出仕耶暾曰臣未敢的知其意向而臣或勸其出仕終不聽之矣上曰世事終莫可曉也豈意卿讓相於判府事耶暾曰臣則自累年以來中心空虛已無世念矣上曰卿與守禦使爲親好耶暾曰臣則素無相親之事矣重臣爲楊州牧時一次會話於野次始爲相知日昨果往見矣上曰守禦使親病何如云耶暾曰如常云矣上曰守禦使之使之上來爲其領相之孤單而領相年歲雖高筋力尙旺似益加延壽矣暾曰老人筋力有難預期矣上曰秋涼後如復上來當召見矣命退諸臣以次退出
정조 11년
丁未六月初九日申時上御誠正閣右承旨與守禦使入侍時行右承旨李漢豐假注書趙台榮記注官金珍恪承膺祚守禦使金鍾秀以次進伏訖上曰卿之上京後今始初見矣卿之老親亦無病乎鍾秀曰姑無大段所患矣上曰京第勝於鄕居耶鍾秀曰在老母則猶愈於居鄕矣上曰領相邇來亦無𧏮乎鍾秀曰然矣上曰所惜於領相者惟是年歲之已多而精力則還勝於卿矣上曰吏判都政後必欲遞免云誠可悶矣更無可合人此將奈何鍾秀曰實無其人矣上曰朝見趙奉朝賀年老最可惜矣鍾秀曰今果多老矣上曰卿未熟知耶鍾秀曰自少曾未頻從矣命退諸臣以次退出
정조 11년
丁未六月初九日戌時上御誠正閣大臣兵判請對入侍時行左承旨金文淳假注書趙台榮記事官李相璜金祖淳領議政金致仁兵曹判書金履素以次進伏訖致仁曰左右相今始聞知來詣閤外矣上曰左右相入侍出榻敎賤臣承命出與左議政李在協右議政兪彦鎬偕入進伏致仁等進前奏曰炎溫無前此時聖體若何上曰一樣矣上曰卿等請對是何事啓辭之稟定云者與稟達無異乎致仁曰然矣俄者兵判有時急事來見臣故事係急變不容暫緩故雖是夜漏旣下之後敢此來對矣上曰急事卽何事無乃逆變耶致仁曰然矣上曰不道之說乎致仁曰謀叛被告而兵判詳知其事下詢好矣上曰兵判進前陳之履素進前奏曰臣今日往安樂峴川缺處看審形止申後入來仍開典牲署貶坐後還家則日勢已暮矣忽有豐壤居李復運爲名人來臣家請相見而復運卽金化縣令李萬運之六寸而曾經臺諫翼運四寸弟也上曰李翼運無乃曾經注書之人乎致仁曰然矣上曰其人年前曾有所做之事卿等知之乎致仁曰不能記知矣履素曰李翼運之兄斗運則於臣爲姨母夫而復運則其外家與臣家有嫌故諸李中獨復運兄弟臣不與交接矣今日忽地請面心甚訝異使下人通臣意于復運曰吾家之本不相通則雖未知有甚緊事然恐不必來見云云則答以大監之與吾不相交接吾非不知而事係緊急且非吾一身所關之事故冒炎上來必欲相見不然則旣知不相交接之意而公然上來耶更爲要見故臣不勝驚怪卽爲招入問曰有何急事而自鄕來求見乎復運曰果有萬萬緊急事非但私故而已乘間相問則當告之耳臣仍爲屛人問之則復運袖出一書封且曰吾有二子居在堤川墓下一名儒逸一名儒迪而與數里許漢浦居金哥東喆東翼爲名人相親熟至於有無相資之間矣一日金哥之七寸姪兒名松大者對儒迪以東喆兄弟之意忽發凶言儒迪大生疑怯數日之後往漢浦東翼探之則東翼果發不道之說則儒迪驚歸其家欲直來吾家與吾商議而値潦水不得發行渠之兄弟相議作書專送一奴使吾善爲區處雖是子息之事旣如是萬萬驚心則決不可掩置故直爲袖來此書卽儒迪之手跡而其中所報卽東翼兄弟孫姪凶言異圖云云故臣拆見則共爲三度一度卽儒迪抵其父書而簡紙直書者問安而已別無所言又有白紙諺書卽所報凶言者書又一度乃被告人漢浦金哥抵其査頓李章運書故臣問曰此書胡爲入於此中乎復運曰金哥査頓卽前府使李章運在於豐壤吾家隣近處而章運吾之同姓人也自前儒迪家有豐壤便則金哥往往有付書於章運以爲順便傳致之事矣今番儒迪奴便金哥書札亦爲同入以來使之轉傳此必金哥聞有往來便托於儒迪之致也吾雖居鄕頗知行般道理不曾密見他人書札而儒迪所報旣如彼故大加疑惑不爲傳致於章運直自拆見則果有中間一二句藏頭說話而語意極殊常竝爲收來矣臣謂復運曰雖此來告虛實有未可的知則不可不姑爲保留以待結末矣復運曰吾之此行亦旣自料之熟矣保留何難之有乎臣卽以復運出付龍虎營拘留仍爲往見大臣後入來矣上曰其書持來乎履素曰在此矣自袖中出授文淳文淳進之上覽訖敎曰松大誰也履素曰金哥之七寸姪兒名矣上曰雲長誰也履素曰東翼之字矣上曰所謂鄭哥卽希亮之孫云耶致仁曰然矣上曰諺書字音無辨所謂東萊者卽慶尙道東萊耶或洞內之謂耶致仁曰東萊云矣上曰美仲季崇誰也履素曰美仲李哥之族季崇堤川居劉哥云矣上曰此書何日來到云耶履素曰初六日所出云矣上曰金哥所寄李章運處書札在何處乎履素又授文淳文淳進之上覽訖敎曰世事紛紛云者未知謂何事也致仁曰大抵書意叵測難知矣上曰李與金或有私怨而然耶致仁曰設或有之誣人豈能丁寧如此且是有無相資之間云則決非出於私怨也明矣上曰其所謂六月十日十一日之說云者卽明日再明日也此則決是虛謊矣賊情雖不測不足信矣上曰果或排布如此則豈無所聞流入於耳目者耶然而事機已露將何以處之耶致仁曰毋論私怨與實狀李金兩哥不可不急速發捕矣上曰此來李復運先問如何致仁曰此非復運所告復運則因其子之所報始爲來告復運則似不得詳知委折其子及松大與東喆兄弟爲先逮問則可以辨破獄體正當如比矣上曰終涉虛謊矣致仁曰彼亦士族此亦士族則必有苖脈矣履素曰金哥書中旣有李燁云云則燁方在吉州李煜方爲本曹別付料兵房亦不可一任置之矣上曰待李金兩哥逮問後觀勢處之亦不晩矣上曰鄭哥及曾說方在何處云耶履素曰只言島中而不言某地方矣上曰判義禁入侍出榻敎賤臣承命出與判義禁金鍾正偕入進伏上曰判禁知之乎鍾正曰未及知之矣上曰承旨給此文書使判禁見之好矣鍾正受之開見上曰訓將病勢何如云耶決是期於必遞而然矣致仁曰其意果欲遞免而病亦實難强云矣上曰其情勢似欲辭免及今遞給亦無妨矣致仁曰訓將李柱國病勢未差明日月覲門外排立無以進去屢次送言於臣合有變通之道矣上曰許遞可也出擧條文淳曰訓鍊大將李柱國許遞事命下矣將兵之任不可一刻無摠察之人何以爲之乎敢稟上曰訓鍊大將出代間都提調摠察可也出擧條文淳曰訓鍊大將出代間都提調摠察事命下矣在前如此之時有都提調命招之例從事官發牌聽傳敎之規今番則何以爲之乎敢稟上曰從事官發牌聽傳敎可也出擧條致仁鍾正等曰事旣時急發捕不容暫緩卽爲擧行何如上曰近來逮捕之際每致騷動實爲可悶今番各別擇送爲宜入直都事爲誰鍾正曰卞緯鎭也上曰此留門當直都事入之致仁曰東喆兄弟及松大儒迪兄弟竝當逮來都事一員不可獨爲出去宣傳官中假都事差下下送好矣上曰宣傳官武兼入直人錄入賤臣承命出錄入上曰南熙洪栒俱是未經事之年少人近來宣傳官無一可用者可悶可悶矣武兼中兵判有知面者乎履素曰鄭澤昌權就一則知面矣上曰爲人何如履素曰不過一時相見之人故未能詳知其如何矣上曰金芳何處人耶履素曰全州人云矣上曰李儒迪諺札以眞書翻謄一通以進文淳翻曰云云書訖進之上曰禁都及宣傳官入侍卞緯鎭洪栒南熙進伏上曰卞緯鎭是何人族屬耶緯鎭曰南陽府使卞至健之族矣上曰汝識堤川路程乎對曰雖不得詳知次次前問進去則可以抵達矣上曰發捕人姓名居住書給着實指敎以送可矣鍾正承命分付訖上敎緯鎭曰緹騎之行或倍道或三倍道汝則倍道下去好矣大抵倍道之法若是十日程則往來共爲十日而堤川爲四日程汝須四日內往來羅將一名亦爲率去各別申飭毋使沿路上貽弊可也上敎洪栒南熙曰汝二人假都事差下汝須各依表紙所書擧行東翼及曾說若已往忠州則須捉問東翼家奴屬知其去處不然則松大處暫爲究問後前去發捕可矣仍命書給發捕人姓名居住鍾正書給訖上曰今已夜深待城門開出去各別操心可也上曰此輩皆是未經事之人判禁及兵判筵退後招致三人仔細言送也上曰卿等明日來會備邊司招問李福運事之本末更爲詳査可也致仁曰臣等筵退後直詣備邊司留宿待明朝當招問李福運矣命退諸臣以次退出
정조 11년
行都承旨李秉模坐左承旨未差右承旨未差左副承旨權坐右副承旨趙衍德坐直同副承旨洪仁浩坐直注書尹行任仕金孝建仕直事變假注書李益烈仕
정조 11년
洪仁浩啓曰合辭方張之時時兩司無詣臺之員事甚未安除在外引避退待呈告人員竝卽牌招何如傳曰允
정조 11년
趙衍德啓曰備邊司假郞廳來言曰令日賓廳日次而景慕宮展拜相値不得來會之意敢啓傳曰知道
정조 11년
趙衍德啓曰御營廳將官來言今日本營軍兵日次私習云矣敢啓傳曰知道
정조 11년
以慶尙假都事狀啓民家漂壓事傳于趙衍德曰渰死人恤典斯速擧行漂壓戶亦依被燒例擧行此後依此施行事分付未報來諸邑恤典隨報卽施事申飭行會事分付戶曹
정조 11년
以原春監司狀啓人物渰死事傳于趙衍德曰依嶺南例措辭行會形止狀聞事分付戶曹
정조 11년
傳于權曰左承旨同副承旨入侍
정조 11년
傳于趙衍德曰新除授訓鍊大將牌招傳授命召
정조 11년
趙衍德啓曰御營大將李敬懋移拜訓鍊大將矣將兵之任不可無一刻摠察之人何以爲之敢稟傳曰都提調摠察
정조 11년
兵批訓鍊大將單李敬懋
정조 11년
趙衍德啓曰御營大將以都提調摠察事命下矣在前如此之時有都提調命招之規或有從事官發牌聽傳敎之例今番則何以爲之敢稟傳曰從事官發牌聽傳敎
정조 11년
備邊司薦望以金持默爲御營大將
정조 11년
備邊司薦望以徐有寧爲摠戒使
정조 11년
趙衍德啓曰摠戒使徐有寧牌不進推考傳旨今方捧入而密符及敎諭書傳授一時爲急更卽牌招何如傳曰允
정조 11년
以刑曹啓目掖隷院吏加刑得情事傳于洪仁浩曰禹範決杖放送金道興等自首間仍囚近來院吏所爲罔有記極甚至昨夜事罪合一律此蓋承宣不能擇充之致院規復古間除非前仕及他司事知吏無敢以私入充差如是之後冒犯承宣施以判書有違律此啓目勿施待自首草記
정조 11년
吏曹口傳政事注書二單尹行任金孝建
정조 11년
知義禁前望單子入之鄭昌順落點
정조 11년
洪仁浩以備邊司言啓曰頃日賑廳人家頹壓草記批旨內自廟堂嚴飭各部部官親審形止隨報京兆書入待快晴各部頹戶之枚報漏落與否分遣備郞逐戶摘奸使之手本後枚擧草記事命下矣依下敎今月初二日分遣本司郞廳使之逐戶摘奸則中部摘奸郞廳梁垸初三日來呈手本內以爲該部所報外漏落頹壓爲七戶云北部摘奸郞廳趙雲衢初四日來呈手本內以爲該部所報外漏落頹壓爲十一戶云東部摘奸郞廳尹芮基同日來呈手本內以爲該部所報外漏落頹壓爲二十一戶云南部摘奸郞廳朴光進同日來呈手本內以爲該部所報外漏落頹壓爲六十七戶云西部摘奸郞廳李元祥初五日來呈手本內以爲該部所報外漏落頹壓爲九十戶云矣取考賑廳別單及五部報京兆文牒則或有已蒙恤典而疊入者或有自京兆區別其稍實及半頹而勿論者互相參考査出其實落漏則中部落漏七戶內一戶已蒙恤典六戶以稍實勿論別無落漏之戶北部落漏十一戶內三戶以稍實勿論實落漏爲八戶東部落漏二十一戶內一戶已蒙恤典十二戶以稍實及半頹勿論實落漏爲八戶南部落漏六十七戶內四十四戶以稍實及半頹勿論實落漏爲二十三戶西部落漏九十戶內十一戶已蒙恤典二十八戶以稍實及半頹勿論實落漏爲五十一戶試問其落漏委折則各部皆以爲今月初二日自京兆以雨勢旣已開霽莫重恩典不可續續仰請姑俟略干日字更爲摘奸以報爲宜云故未及擧行云向來開霽之後數昨下雨之前未及摘奸以致些少落漏或不是異事而至於西部其所落漏視他部若是數多當該部官令該府拿問處之中部外四部實落漏各戶令該廳恤典依他例擧行事分付何如傳曰分付賑廳卽爲擧行部官爲先從重推考可也
정조 11년
洪仁浩以刑言啓曰因別監院吏等捧供啓目禹範決杖放送金道興等待自首草記事命下矣別監禹範決杖八十度後放送院吏金道興金守正等處以傳敎辭意嚴加分付則道興所告與昨日所供無異守正則以爲去月二十五日以上直曹司書吏中日單子時刻單子受祿單子合三度同時捧受於別監禹範處其中受祿單子紛沓申果爲見失而迷劣所致恐被重罪屢次推覈之時不爲直告今於嚴敎之下不敢一向隱諱從實自首云矣莫重啓下公事之閪失已極驚駭而渠以幺麽下吏屢勤嚴敎之後始爲首實者究厥情狀尤萬萬痛惡道興則以該房書吏不卽搜索掩置多日之狀亦極痛駭竝考律嚴勘何如傳曰允
정조 11년
趙衍德以御營廳言啓曰今六月初十日景慕宮展拜時依兵曹啓下節目集春營入直軍三十名除出領軍把摠李燁哨官姜碩璜領赴于訓鍊都監都領陣東營入直軍三十名除出入直把摠李宗魯哨官全時允率領宮大門外把守而竝待標信出用解嚴後還入直間集春營哨官權薰東營哨官崔鳳興代直之意敢啓傳曰知道
정조 11년
趙衍德以御營廳言啓曰本營字內肅靖門東邊鵂巖近處體城及惠化門南邊第四城廊近處體城頹毁處今方改築而所入石子依例浮取於蘆原地之意敢啓傳曰知道
정조 11년
大司憲尹承烈啓曰掌令白仁煥以臣本以遐蹤全昧臺體昏謬顚錯百無肖似本不合於淸朝耳目之任而柏府除命適下於大論方張之日沐浴義重章皇出肅而初登筵席觸處生疣傳啓之際做錯大段致有承宣請推之擧臣何敢一刻晏然於臺次乎引嫌而退傳給誤擧做錯不少揆以臺體難怒生疎請掌令白仁煥遞差
정조 11년
大司憲尹承烈掌令李太亨持平沈鍊獻納李普天校理魚用謙副校理李洪載正言趙鎭宅修撰韓用龜副修撰洪樂貞合啓曰請黜置罪人鄭致達妻亟令王府快正典刑以洩神人之憤請物故罪人德相亟施孥籍之典請逆賊尙喆依例處致以下一行刀削答三司曰不允
정조 11년
大司憲尹承烈掌令李太亨持平沈鍊獻納李普天正言趙鎭宅合啓曰請養遂獻遂竝令王府設鞫嚴問還寢會遂絶島定配之命仍令王府設鞫得情請還寢李觀源定配之命更令王府設鞫得情請遲晩後物故罪人啓能亟施孥籍之典請令王府一依古典趾賊等凶種之年未滿者待其稍長卽施邦刑俾絶凶逆兩種養禍之患請亟寢煥億島配之命仍令王加刑得情夬施王章請正刑罪人福榮亟令王府快施孥籍之典請亟令王府夏賊之親屬奴傔及連伊夫妻竝嚴加鞫問亟寢夏賊子女待年用法之命大逆不道罪人斗恭親屬應坐之類一依迨雲例擧行英材斗恒更令王府設鞫嚴問期於得情夬正典刑請物故罪人國榮亟施孥籍之典請梟示罪人明謙亟施孥戮之典請逆復庶子好石不待年滿亟施處絞之律請遲晩罪人宇鎭更令王府卽速拿來仍前設鞫期於得情夬正典刑請減死定配罪人廷楫亟令王府設鞫嚴問期於得情請正刑罪人以謙施以孥戮之典答兩司曰不允
정조 11년
正言趙鎭宅啓曰請大靜縣爲奴罪人金壽賢更令王府設鞫嚴問依律處致請爲奴罪人河翼龍亟令王府設鞫得情快正王法請金甲島爲奴罪人克觀古今島爲奴罪人克泰泗川縣定配罪人萬赫更令王府嚴鞫得情快正王法請恒善支屬亟命散配時謙兄弟竝投絶島以嚴隄防請巨濟府絶島安置罪人朴宗集亟令王府拿鞫得情施以當律請逆賊尙魯亟施孥戮之典請還發所罪人宋迪中亟令王府拿來嚴鞫期於得情請申愷嚴鞫得情施以當律請罪人寧鎭亟令王府設鞫嚴問期於得情快施王章請島置罪人趙時偉亟令府設鞫嚴問期於得情答曰不允
정조 11년
敎摠戎使徐有寧書中宸聽鼓政須與爾共之才北城摠師庸侈旋予授之眷肆托一面之重更勤十行之頒眷玆漢北一營卽我畿右重鎭創設均兩局之體管機轄於籌司形勢控三輔之咽仗緩急於保障天造地設之險奚但壯鎖鑰之謨朝發夕至之兵蓋爲護輦轂之備伊來弊瘼之紛集轉至凋殘苟非諳練之才猷難以經理惟卿王室聯戚小心持身恬素一如布韋蔚有眞宰相譽贍敏兼以尺度不墜古大家規自先朝而擢置近密期卿休戚之與同逮寡躬而歷試外藩嘉乃夷險之不替頃嚴譴寔出於匪恕惜委寄暫䣃於詰戎玆授卿以摠戎使卿其祗服寵章益勉重務春秋明組練之規何難熟手之更試陰雨講綢繆之策毋曰宿趼之易治政期禁中之論兵豈但山西之出將於戲權畀笠轂九重寬北顧之憂色動旌旗三軍嘉前度之師故玆敎示想宜知悉副修撰洪樂貞製進
정조 11년
丁未六月初十日卯時上詣景慕宮展拜入侍時行左承旨金文淳行右承旨李漢豐左副承旨權右副承旨趙衍德同副承旨洪仁浩假注書李羲觀趙台榮記事官李相璜金祖淳直閣鄭大容檢校待敎李崑秀以次隨駕上具翼善冠衮龍袍乘輿出協陽門衍德曰摠戎使金持默移拜御營大將矣將兵之任不可一刻無摠察之人何以爲之乎上曰守御使兼察可也衍德曰兼摠戎使金鍾秀卽爲牌招聽傳敎何如上曰依爲之出擧條衍德曰新除授御營大將金持默卽爲牌招傳授命召何如上曰依爲之出擧條駕由建陽門出月覲門由逌覲門詣齋殿門外降輿入齋殿少頃上出東狹門就板位行再拜禮詣殿內奉審訖還御齋室少頃上出齋室門乘輿命書傳敎曰前檢閱尹行任前注書金孝建敍用竝口傳還付注書牌招察任如或違牌當重繩以此嚴飭此傳敎誤書頒布云當該承旨從重推考初傳敎爻周由月覲門入協陽門還御熙政堂上曰戶惠堂漢城判尹入侍出榻敎賤臣承命出與戶曹判書李在簡宣惠廳堂上徐有隣漢城判尹鄭昌順偕入進伏上曰安樂峴道路卿等昨旣看審各陳所見可也有隣曰臣等依下敎齊進看審則峴東峴西道路缺落處則數雖不些依前定奪從長擧行似不至於張大而築筒一事役處果爲浩大不可不另加措置矣蓋此大川中坼處始自鍾巖幾至往十里其間田畓雖有多少緊歇之別而若不堅築此筒其所受害均焉毋論役丁與雇價一從其多少緊歇次次遞減先令各其田主出力自當如是而猶且不足則自朝家量宜助給趁期完就而田案考出使地方官楊州牧擧行役事董飭則付之京兆允合事宜矣在簡曰臣意則別無異見築筒與防川役處浩大以田夫私力無以完役自朝家雇用役丁以助其不足至於隱溝石築之役抹木把子等物力自戶曹擧行係是治道之役令京兆董飭似宜矣昌順曰礴石下缺落處則雖過百把所見勝於所聞爲役似易但熏造契人數甚少有難專責補築勢將量宜助給至於築筒防川處果極浩大然新路旣難處議舊路亦難等棄且筒下田夫其數極多姑未知當爲幾千名而一依他堤堰例使之合衆力而改築自朝家亦爲助劃軍丁董飭其役以成之則似無不如舊之慮矣上曰依爲之出擧條上曰今則姑無動駕之事留待處暑後始役好矣有隣等曰聖敎誠宜矣上曰役處旣是部字內判尹主張董役可也上曰來待諸臣入侍出榻敎賤臣承命出與營建堂上具允鈺刑曹判書李崇祐營建郞廳鄭東敎李晩秀金履成偕入進伏上曰材木盡爲輸入耶允鈺曰姑未輸入者爲九十餘株而今日內似當盡輸矣上敎東敎曰近日霖熱太甚車夫或車牛能無致傷之患耶東敎曰無一致傷者矣上曰一車所載爲幾株耶晩秀曰大則爲一株矣上曰木理何如云耶晩秀曰木工皆云極好矣上曰作板時引鉅工手當入幾人耶東敎曰合用九牌而限十日則可以準役矣上曰神門及內三門當用舊材參量事宜善爲磨鍊後日登對時更稟可也上曰知義禁未差之代前望單子入之待下批牌招出榻敎文淳曰新除授摠戎使徐有寧卽爲牌招密符及敎諭書傳授何如上曰依爲之出擧條仍命退諸臣以次退出
정조 11년
丁未六月初十日辰時上御重熙堂右副承旨入侍時右副承旨趙衍德記事官尹行任記注官承膺祚記事官李崑秀以次進伏訖上命書榻敎曰坐直承旨遞差命退承史以次退出
정조 11년
丁未六月初十日酉時上御誠正閣承旨與判尹入侍時右承旨趙衍德記事官金孝建金珍恪記注官承膺祚漢城判尹鄭昌順以次進伏訖上曰民家頹仆處部官不能摘奸故使宣傳官抽栍摘奸多有執頉處此後申飭可也昌順曰臣亦屢屢申飭而連日雨下頹傷甚多自有漏落之弊矣命退諸臣以次退出
정조 11년
行都承旨沈豐之坐左承旨申大升未肅拜右承旨徐鼎修未肅拜左副承旨權坐右副承旨趙衍德坐直同副承旨洪仁浩坐直注書尹行任仕金孝建仕直事變假注書李益烈仕
정조 11년
洪仁浩啓曰來十六日儒生殿講日次矣敢稟傳曰爲之
정조 11년
洪仁浩啓曰合辭方張之時憲府無詣臺之員事甚未安除在外傳旨未下外大司憲尹承烈卽爲牌招何如傳曰允
정조 11년
洪仁浩啓曰大司憲尹承烈牌不進執義鄭益祚掌令李殷模持平韓光植在外掌令一員未差持平李鼎德傳旨未下監察茶時之意敢啓傳曰知道
정조 11년
傳于趙衍德曰都承旨與輪對官入侍
정조 11년
以吏曹參議李集斗牌不進罷職傳旨傳曰只推
정조 11년
傳于洪仁浩未下直守令明日辭朝在外及未肅拜兩司許遞今日政差出
정조 11년
吏批判書尹蓍東進參判朴祐源牌不進參議李集斗牌不進同副承旨洪仁浩進以申大升爲左承旨以徐鼎修爲右承旨以姜世綸爲掌令以金鍾正爲刑曹判書以李時秀爲兵曹參議以鄭東閔爲司䆃僉正以閔鍾顯爲大司成奎章閣直提學單都承旨李秉模待敎單尹行任
정조 11년
再政以李在學爲大司諫以鄭萬始爲執義以李太亨爲掌令以沈銖爲持平以徐邁修爲正言以洪檢爲刑曹參判以金鍾秀爲兼判義禁兵曹參議單柳誼兵曹參知單李時秀
정조 11년
兵批判書金履素病參判金憙病參議柳誼進參知李夔病同副承旨洪仁浩進同知單李漢豐副護軍白仁煥副司直鄭昌順金文淳洪檍
정조 11년
傳于洪仁浩曰都承旨許遞前望單子入之
정조 11년
都承旨前望單子入之沈豐之落點
정조 11년
兵曹口傳政事行副司直李秉模
정조 11년
吏曹口傳政事檢閱單尹行任
정조 11년
以慶尙假都事狀啓梁山郡民家漂失頹壓事傳于洪仁浩曰該郡漂壓之數至於此多聞甚矜惻無以爲喩當此農時顚連之狀如在目中元恤典外身米布蕩減各給穀包使之斯速奠接死亡二名恤典等事從厚擧行漂壓民戶畢奠接後形止使之報來後狀聞事分付
정조 11년
洪仁浩啓曰事變假注書李益烈身病猝重勢難察任今姑改差何如傳曰允
정조 11년
事變假注書李益烈改差代尹光顔落點
정조 11년
沈豐之以吏曹言啓曰今日本曹褒貶坐起時堂上當爲備員而參判朴祐源未肅拜令政院牌招以爲同參開坐之地何如傳曰允
정조 11년
趙衍德以兵曹言啓曰本曹褒貶以今月十一日設行矣堂上當爲備員參議李奎緯呈辭受由卽爲牌招以爲同參之地何如傳曰允
정조 11년
洪仁浩以賑恤廳言啓曰因備邊司各部人家頹壓恤典落漏摘奸草記傳曰允分付賑廳卽爲擧行部官爲先從重推考可也事命下矣各部人家頹壓落漏實數北部字內爲八戶東部字內爲八戶南部字內爲二十三戶西部字內爲五十一戶合九十戶每戶恤典依例各錢二兩式上下其中殘獨戶十一戶依日前江村別恤典例各加空石十立式別爲分給之意敢啓傳曰知道
정조 11년
持平沈銖啓曰請興陽縣爲奴罪人河翼龍亟令王府設鞫得情夬正王法請還寢李魯春絶島安置之命亟令王府設鞫嚴問期於得情請申愷設鞫嚴問期於得情請罪人寧鎭亟令王府設鞫嚴問期於得情請島置罪人趙時偉亟令王府設鞫嚴問期於得情請島置罪人韓采亟令王府更加嚴鞫期於得情夬施當律請醫官朴春源刊名內醫之案請別軍職田文顯亟命汰去答曰不允
정조 11년
丁未六月十一日卯時上御重熙堂輪對官入侍時行都承旨沈豐之記事官金孝建記事官李崑秀記注官李宗烈宗親府典簿李集星中學訓導朱重翁漢城庶尹朴一源長興主簿李鋐典牲主簿成元柱奉常判官朴奎淳敦寧參奉金基建禮曹正郞姜德恒兵曹正郞申曮以次進伏訖上命諸臣各進前奏職姓名及職掌與所懷諸臣以次進奏所懷則皆以無乎仰奏奎淳進伏奏職姓名訖仰奏曰臣以職掌內事有所仰達矣上曰仰奏可也奎淳曰別祭享時貢人進排物種戶曹或以舊遺在計減不爲授價貢人輩旣有遺在則戶曹之以此除減雖無足怪而第伏念莫重享事所用謂有遺在不卽授價致使貢人而稱冤有傷於事面請下詢本寺提調與戶堂以爲釐弊之地似好矣上曰出擧條稟處可也出擧條命退諸臣以次退出
정조 11년
丁未六月十一日辰時上御重熙堂右副承旨入侍時右副承旨趙衍德記事官尹行任記事官李宗烈李崑秀以次進伏訖上曰營建堂上禮曹判書徐有隣郞廳李晩秀入侍宗烈承命出偕入進伏上曰材石幾皆鳩聚乎有隣曰流下木盡爲到泊石材則始役後可以知其容入矣上曰圖形甚好依此爲之可也晩秀承命先退上曰各司褒貶皆已磨勘云乎有隣曰成均館褒貶大提學以不欲行公未得爲之云矣上曰何日褒貶爲之問于成均館以奏宗烈承命出回奏曰大提學不爲出令云矣上曰本館褒貶久未爲之明日內磨勘事分付宗烈承命出傳命退諸臣以次退出
정조 11년
丁未六月十一日申時上御重熙堂右副承旨入侍時右副承旨趙衍德記事官金孝建李相璜金祖淳以次進伏訖上命書傳敎曰貶坐當前前直提學李秉模前待敎尹行任仍任又命書榻敎曰注書尹行任口傳還付翰林牌招察任命退諸臣以次退出
정조 11년
行都承旨沈豐之坐行左承旨李在學坐直行右承旨申大升坐左副承旨未差右副承旨趙衍德坐同副承旨洪仁浩坐直注書金孝建仕一員未差假注書金良倜仕直事變假注書尹光顔仕
정조 11년
洪仁浩啓曰來十六日儒生殿講爲之事命下矣處所以何處爲之乎敢稟傳曰熙政堂爲之
정조 11년
洪仁浩啓曰合辭方張之時兩司無詣臺之員事甚未安除在外傳旨未下外呈告人員竝卽牌招何如傳曰允
정조 11년
傳于沈豐之曰懸病承旨許遞前望單子入之待下批牌招察任
정조 11년
沈豐之啓曰左承旨申大升今日不爲仕進卽爲牌招何如傳曰允
정조 11년
沈豐之啓曰禁衛營將官來言今日本營軍兵日次私習云矣敢啓傳曰知道
정조 11년
沈豐之啓曰御營廳將官來言今日本廳軍兵日次私習云矣敢啓傳曰知道
정조 11년
以持平李鼎德牌不進罷職傳旨傳于趙衍德曰只推
정조 11년
洪仁浩啓曰持平李鼎德旣有只推之命一體牌招何如傳曰允
정조 11년
傳于趙衍德曰右副承旨與來待諸臣入侍
정조 11년
承旨前望單子入之以李在學爲承旨
정조 11년
假注書望注書尹行任遷轉代以李鼎秉爲假注書
정조 11년
假注書望李鼎秉在外代以金良倜爲假注書
정조 11년
傳于沈豐之曰同義禁中老病時帶詞訟人竝許遞前望單子入之代下批牌招察任
정조 11년
禁府堂上前望單子入之以李文源爲知義禁李秉模爲同義禁
정조 11년
有政吏批判書尹蓍東進參判朴祐源牌不進參議李集斗牌不進承旨洪仁浩進以鄭東浚爲大司諫李時秀爲吏曹參議金熙采爲修撰趙鎭宅爲中學敎授李溎爲驪州牧使
정조 11년
兵批判書金履素參判金憙病不進參議未差參知柳誼入直進承旨洪仁浩進以鄭益祚李殷模爲副護軍李文源權尹行元李奎緯韓光植爲副司直鄭來百爲副可果
정조 11년
洪仁浩啓曰合辭方張之時兩司無詣臺之員新除授臺諫一體牌招何如傳曰允
정조 11년
備邊司薦望以尹行元爲水原府使
정조 11년
以原春監司啓本原州民家頹壓事傳于趙衍德曰雖曰旣無已行之例前此豈無已行之例乎依湖西狀聞該曹回啓結語該道伯推考此後此等事探問他道前例無或如前之爲恤典卽令該曹分付該道使之依他例擧行雨澤今過幾日始乃登聞本官之怠忽如此此外民事之曠滯可以反隅該判官令該曹指名現告後自本曹草記論勘事分付
정조 11년
李在學以備邊司言啓曰諸道雨澤狀聞皆已來到而獨嶺南無一字皁白當該前監司從重推考其委折令廟堂査問草記事命下矣卽見慶尙假都事慶山縣令趙鎭明所報則以爲大丘等十五邑雨澤農形五月初二日封啓營下得雨及金海等三十六邑農形初八日封啓營下雨下形止初十日封啓大丘等二十一邑農形十三日封啓新寧等二十三邑農形十七日封啓彦陽等二十七邑農形二十日封啓大丘等四十邑農形二十三日封啓英陽等三十一邑雨下形止二十五日封啓大丘等四十一邑雨霽形止三十日封啓五月一朔內所封農啓合爲十一度而二十二日前八度所封之啓一不入呈至伏承問備之命誠不勝惶悚之至此或由於中路阻漲之故今方捉致道內各站撥將査問嚴治計料云矣果如報辭則莫重時急狀聞之撥路遲滯誠極怪駭中間雨水雖或有道路阻滯之時八度封啓之盡爲不呈萬萬痛惋該道撥將則旣以査問嚴治爲報而忠淸京畿各站撥將等亦不可不嚴査痛治以懲日後兩道道臣處以此申飭分付何如傳曰各度狀本日前同時齊到似因阻水之致今番分揀
정조 11년
李在學以吏批言啓曰新除授水原府使尹行元前任楊州牧使解由未出何以爲之敢稟傳曰勿拘明日辭朝
정조 11년
趙衍德以戶曹言啓曰因內需司草記餘慶坊舊宅今番潦雨御書奉安溫突壁上滲漏破傷處依癸卯年例爲之事判下矣取考癸卯謄錄則御書奉安有頉處堂郞進詣奉審後依受敎物力則自戶曹輸送修改則自內司擧行故臣在簡與正郞臣鄭東敎進去奉審則御書奉安所壁上滲漏塗褙朽破溫堗二間俱爲濕傷御書懸板今方移奉於廳事修改之役不容少緩物力自臣曹磨鍊輪送修改自內司擇日擧行而畢修改後臣與郞廳亦依癸卯年例更爲奉審之意敢啓傳曰知道
정조 11년
沈豐之以弘文館言啓曰修撰金履鏞連呈辭呈不爲行公卽爲牌招察任何如傳曰允
정조 11년
洪仁浩以刑曹言啓曰因本曹草記承政院書吏金守正等考律嚴勘事允下矣取考律文則大明律遺失制書者杖九十徒二年半奏事詐不以實者杖一百徒三年名例云二罪俱發以重者論凡奉制書有所施行而違者杖一百依此律金守正決杖一百後徒三年定配於忠淸道沃川郡卽爲押送金道興決杖一百放送之意敢啓傳曰知道本事終不分明定配收贖可也
정조 11년
傳于沈豐之曰聞其病勢無以行公左副承旨許遞前望單子入之待下批牌招察任
정조 11년
大司憲尹承烈掌令李太亨持平沈銖獻納李普天校理魚用謙副校理李洪載正言趙鎭宅修撰韓用龜副修撰洪樂貞啓曰請黜置罪人鄭致達妻亟令王府夬正典刑以洩神人之憤請物故罪人德相亟施孥籍之典請逆賊尙喆依律處斷以下一行刀削答曰不允以下八字刀削大司憲尹承烈掌令李太亨持平沈銖獻納李普天正言趙鎭宅啓曰請養遂獻遂竝令王府設鞫嚴問還寢會遂絶島定配之命仍令王府設鞫得情請還寢李觀源定配之命更令王府設鞫得情請遲晩後物故罪人啓龍亟施孥籍之典請令王府一依古典趾賊等凶種之年未滿者待其稍長卽施邦刑俾絶凶逆易種養禍之患請亟寢煥億島配之命仍令王府加刑得情夬施王章請正刑罪人福榮亟令王府夬施孥戮之典請亟令王府夏賊之親屬奴傔及連伊夫妻竝嚴加鞫問亟寢夏賊子女待年用法之命大逆不道罪人斗恭親屬應坐之類一依适雲例擧行英材斗恒更令王府設鞫嚴問期於得情夬正典刑請物故罪人國榮亟施孥籍之典請梟示罪人明謙亟施孥戮之典請逆復庶子好石不待年滿亟施處絞之律請遲晩罪人宇鎭更令王府卽速拿來仍前設鞫期於得情夬正典刑請減死定配罪人廷楫亟令王府設鞫嚴問期於得情請正刑罪人以謙施以好戮之典答曰不允持平沈銖啓曰請大靜縣爲奴罪人金壽賢依律處斷請興陽縣爲奴罪人河翼龍亟令王府設鞫得情夬正王法請還寢李魯春絶島安置之命亟令王府設鞫嚴問期於得情請申愷設鞫嚴問期於得情請罪人寧鎭亟令王府設鞫嚴問期於得情請島置罪人趙時偉亟令王府設鞫嚴問期於得情請島配罪人韓采亟令王府更加嚴鞫期於得情夬施當律請醫官朴春源刊名內醫之案請別軍職田文顯亟命汰去新除授掌令姜世綸時在慶尙道尙州地請斯速乘馹上來事下諭答曰不允第九件事斯速停啓更勿煩請下諭事依啓正言趙鎭宅啓曰請大靜縣爲奴罪人金壽賢更令王府設鞫嚴問依律處斷請爲奴罪人河翼龍亟令王府設鞫得情夬正王法請金甲島爲奴罪人克觀古今島爲奴罪人克泰泗川縣定配罪人萬赫更令王府嚴鞫得情夬正王法請恒善支屬亟命散配時謙兄弟竝投絶島以嚴隄防請巨濟府絶島安置罪人朴宗集亟令王府拿鞫得情施以當律請逆賊尙魯亟施孥戮之典請還發配所罪人宋迪中亟令王府拿來嚴鞫期於得情請申愷嚴鞫得情施以當律請罪人寧鎭亟令王府設鞫嚴問期於得情夬施王章請島置罪人趙時偉亟令王府設鞫嚴問期於得情請島配罪人韓采亟令王府更加嚴鞫期於得情夬施當律答曰不允
정조 11년
丁未六月十二日巳時上御重熙堂判義禁入侍時右副承旨趙衍德記事官金孝建李相璜金祖淳判義禁金鍾秀以次進伏訖上曰左承旨入侍賤臣承命出與左承旨李在學進伏上曰戊申三月日記考出可也上曰開城留守入侍賤臣承命出與開城留守李性源進伏上曰初四日之雨何如性源曰有急水而水口壅閼泛濫人家故水災殘酷矣上曰今番獄事專委於卿卿須十分詳審無或有一分差誤之慮好矣鍾秀曰獄情至狡至妖難以覈得眞情用是爲悶矣命退諸臣以次退出
정조 11년
丁未六月十二日未時上御重熙堂右承旨入侍時右承旨徐鼎修記事官金孝建李崑秀金祖淳待敎尹行任以次進伏訖上曰左承旨入侍賤臣承命出與左承旨李在學偕入進伏上曰今日坐直誰也在學曰臣與右副承旨也上曰雨意終不開晴可悶在學曰伏聞農家之言不至於大段害穀矣命退諸臣以次退出
정조 11년
丁未六月十二日戌時上御重熙堂左副承旨入侍時左副承旨徐鼎修假注書金良倜記事官李相璜金祖淳待敎尹行任以次進伏訖上曰兼春秋李宗烈留門斯速入來分付賤臣承命出傳上命書傳敎曰聞其病勢無以行公左副承旨許遞前望單子入之待下批牌招察任上曰同副承旨洪仁浩牌招入直事分付賤臣承命出傳上命賤臣標信出給宣傳官賤臣承命傳給命退承史以次退出
정조 11년
行都承旨沈豐之坐左承旨鄭東浚未肅拜右承旨趙衍德坐直左副承旨呂善亨坐右副承旨洪仁浩坐直同副承旨未差注書金孝建仕一員未差假注書金良倜仕直事變假注書尹光顔仕
정조 11년
趙衍德啓曰合辭方張之時諫院無詣臺之員事甚未安除在外傳旨疏批未下外呈告人員竝卽牌招何如傳曰允
정조 11년
傳于沈豐之曰驪州牧使當日辭朝
정조 11년
傳于沈豐之曰右承旨與下直守令入侍
정조 11년
承旨前望單子入之以金憙呂善亨爲承旨
정조 11년
以左承旨金憙牌不進推考傳旨傳于沈豐之曰許遞前望單子入之
정조 11년
承旨前望單子入之以鄭東浚爲承旨
정조 11년
趙衍德啓曰新除授左承旨鄭東浚以前任水原府使方在解由未出中何以爲之敢稟傳曰勿拘
정조 11년
同義禁前望單子入之以李在學爲同義禁
정조 11년
吏曹口傳政事以鄭東閔爲提川縣監
정조 11년
洪仁浩以宗簿寺官員以提調意言啓曰觀此全羅監司沈頤之狀啓則璿源閣去月大雨前後外面間間滲漏仰土剝落道里木及風遮板亦多沾濕間或朽傷後面外壁一處漏濕樑上塗灰過半脫落前面蓋瓦間多破傷璿源閣之外面略干處令本官修理雖有戊戌年已例旣有外壁透濕之痕則不無內壁滲漏之慮至重至敬之地只請外面之修理終涉未安云矣璿源閣只有外面若干滲漏則自本官修理固當依戊戌例擧行而今於內壁亦不無滲漏之慮則及時奉審有不可已自本寺依例發遣郞廳以爲奉審後趁卽修改之地何如傳曰外壁透濕不過道里上滲漏則與閣內有頉大有異焉旣無移奉之慮則足可設梯改瓦乎更令道臣問于地方官狀聞春秋館照此擧行可也
정조 11년
洪仁浩以備邊司言啓曰松都接壤邑初四日雨潦形止依下敎關問畿海兩道矣卽見黃海監司金思穆所報則以爲白川初三日亥時下雨至初四日辰時間或霔下旋卽霏微至初六日快霽平山初三日亥時始雨至初四日卯時間或大霔辰時以後仍爲開霽而川渠漲溢間間浦落金川初三日戌時下雨至初四日寅時間或大霔川渠漲溢至初七日酉時快霽浦落覆沙往往有之而俱無人物渰死家舍漂壓之患云矣敢啓傳曰知道
정조 11년
鄭東浚以弘文館言啓曰新除授修撰金熙采卽爲牌招察任何如傳曰允
정조 11년
鄭東浚以戶曹言啓曰因原春監司原州民家頹壓事啓本判下內雖曰旣無已行之例前此豈無已行之例乎依湖西狀聞該曹回啓結語該道伯推考此後此等事探問他道前例無或如前之爲恤典卽令該曹分付該道使之依他例擧行雨澤今過幾日始乃登聞本官之怠忽如此此外民事之曠滯可以反隅該判官令該曹指名現告後自本曹草記論勘事命下矣恤典依他例擧行之意已爲發關該道而取考狀本則該判官所報以爲渰死漂壓之類依關辭定將校摘奸則民家十戶多日沈水俱爲頹壓云當此潦雨之時民戶頹壓之類自朝家前後軫恤中外申飭果何如而待飭關始爲摘奸云者常時不用心固已可駭本邑雨澤在於初二日以前則今始修報極涉稽滯泛稱多日水沈不爲指的論列亦甚疎忽原州判官李時淵令該府拿問勘罪該道監司金載瓚亦有不能檢飭之失不可以因他事已經問備置而不論從重推考何如傳曰允
정조 11년
趙衍德以兵曹言啓曰宣薦內禁衛取才時三技以上入格人及一技以上入格單子合二度書入之意敢啓傳曰知道
정조 11년
洪仁浩以義禁府言啓曰咸鏡監司鄭民始狀啓據刑曹粘目內自作堡前權管柳光濂移本府處之事允下矣柳光濂今方待命卽爲拿囚之意敢啓傳曰時囚竝保放後草記
정조 11년
洪仁浩以義禁府言啓曰時囚竝保放後草記事命下矣時囚罪人柳光濂李熻尹芮基趙雲衢等竝保放之意敢啓傳曰知道
정조 11년
沈豐之啓曰大司成閔鍾顯刑曹參判洪檢除拜後過三日不爲出肅依定式推考警責竝卽牌招何如傳曰允
정조 11년
大司憲尹承烈掌令李太亨持平沈銖獻納李普天校理魚用謙副校理李洪載正言趙鎭宅修撰韓用龜副修撰洪樂貞啓曰請黜置罪人鄭致達妻亟令王府夬正典刑以洩神人之憤請物故罪人德相亟施孥籍之典請逆賊尙喆依律處斷以下一行刀削答曰不允以下七字刀削大司憲尹承烈掌令李太亨持平沈銖獻納李普天正言趙鎭宅啓曰請養遂獻遂竝令王府設鞫嚴問還寢會遂絶島定配之命仍令王府設鞫得情請還寢李觀源定配之命更令王府設鞫得情請遲晩後物故罪人啓能亟施孥籍之典請令王府一依古典趾賊等凶種之年未滿者待其稍長卽施邦刑俾絶凶逆易種養禍之患請亟寢煥億島配之命仍令王府加刑得情夬施王章請正刑罪人福榮亟令王府夬施孥戮之典請亟令王府夏賊親屬奴傔及連伊夫妻竝嚴加鞫問亟寢夏賊子女待年用法之命大逆不道罪人斗恭親屬應坐之類一依适雲例擧行英材斗恒更令王府設鞫嚴問期於得情夬正典刑請物故罪人國榮亟施孥籍之典請梟示罪人明謙亟施孥戮之典請逆復庶子好石不待年滿亟施處絞之律請遲晩罪人宇鎭更令王府卽速拿來仍前設鞫期於得情夬正典刑請減死定配罪人廷楫亟令王府設鞫嚴問期於得情請正刑罪人以謙施以孥戮之典答曰不允掌令李太亨啓曰請大靜縣爲奴罪人金壽賢依律處斷請興陽縣爲奴罪人河翼龍亟令王府設鞫得情夬正王法請還寢李魯春絶島安置之命亟令王府設鞫嚴問期於得情請申愷設鞫嚴問期於得情請罪人寧鎭亟令王府設鞫嚴問期於得情請島置罪人趙時偉亟令王府設鞫嚴問期於得情請島配罪人韓采亟令王府更加嚴鞫期於得情夬施當律請醫官朴春源刊名內醫之案請別軍職田文顯亟命汰去答曰不允田文顯事迄可休矣近仍久闕傳啓未及措辭下敎矣如有一毫不謹豈可置之密邇之列更勿煩陳獻納李普天啓曰請大靜縣爲奴罪人金壽賢更令王府設鞫嚴問依律處斷請爲奴罪人河翼龍更令王府設鞫得情夬正王法請金甲島爲奴罪人克觀古今島爲奴罪人克泰泗川縣定配罪人萬赫更令王府嚴鞫得情夬正王法請恒善支屬亟命散配時謙兄弟竝投絶島以嚴隄防請巨濟府絶島安置罪人朴宗集亟令王府拿鞫得情施以當律請逆賊尙魯亟施孥戮之典請還發配所罪人宋迪中亟令王府拿來嚴鞫期於得情請申愷嚴鞫得情施以當律請罪人寧鎭亟令王府設鞫嚴問期於得情夬施王章請島置罪人趙時偉亟令王府設鞫嚴問期於得情請島配罪人韓采亟令王府更加嚴鞫期於得情夬施當律答曰不允
정조 11년
丁未六月十三日卯時上御重熙堂右承旨同副承旨與下直守令入侍時右承旨申大升同副承旨洪仁浩記事官金孝建李相璜金祖淳驪州牧使李溎水原府使尹行元以次進伏訖上命各進前奏職姓名溎進奏職姓名上曰卿往閑局矣下去善爲之溎曰惶感不知仰達矣上曰雨後農形何如云耶溎曰雨水後沿江田畓多有被災云矣命宣諭別諭行元進奏職姓名上曰本府稱以外都監各別撫摩濱海之地當被水災奠接之道亦不可不念矣命退諸臣以次退出
정조 11년
丁未六月十三日辰時上御重熙堂右副承旨入侍時右副承旨趙衍德記事官金孝建李宗烈李崑秀京畿監司徐有防待敎尹行任以次進伏訖上命書傳敎曰右承旨聞有實恙許遞前望單子入之待下批牌招察任又命書榻敎曰在外禁堂許遞前望單子入之命退諸臣以次退出
정조 11년
丁未六月十三日戌時上御重熙堂坐直承旨入侍時左副承旨趙衍德記事官金孝建李相璜金祖淳待敎尹行任以次進伏訖上命書傳敎曰右承旨聞其親病勢難强令察任與兼帶金吾之任許遞又命書榻敎曰堤川縣監改差令該曹口傳差出命退諸臣以次退出
정조 11년
行都承旨沈豐之坐左承旨李亨元坐右承旨鄭東浚坐直左副承旨李時秀推鞫進右副承旨趙衍德坐直同副承旨洪仁浩推鞫進注書金孝建仕一員未差假注書金良倜仕直事變假注書尹光顔推鞫進
정조 11년
傳于沈豐之曰都承旨馳詣宗廟景慕宮奉審摘奸以來
정조 11년
傳于沈豐之曰京畿監司入侍